
A bőr mikrobióta által kiváltott veleszületett immunmemória (VIM) folyamatok vizsgálata humán epidermális keratinocitákban

Bevezetés: Immunsejtjeinkben patogén támadás esetén a veleszületett immunfolyamatok gyors aktiválódása figyelhető meg. A korábbi elképzeléssel ellentétben a veleszületett immunrendszernek is van memóriája (veleszületett immunmemória - VIM), mely során epigenetikai, szignalizációs és anyagcsere változások következnek be a sejtekben. Ismételt indukció esetén a sejtek emlékeznek a korábbi fertőző ágensekkel történő találkozásra, és megváltozott válaszkészséget mutatnak a naiv sejtekkel összehasonlítva.
Bár a keratinociták nem immunsejtek, különböző mikrobiális eredetű molekulák bennük is képesek a veleszületett immunfolyamatokhoz hasonló szignálfolyamatok kiváltására a patogén felismerő receptorok aktivációján keresztül.
Munkánk során ezért megvizsgáltuk, hogy a Cutibacterium acnes (C. acnes), a bőr mikroflóra jellegzetes tagja, indukál-e VIM folyamatokat in vitro tenyésztett keratinocitákban, ily módon befolyásolva a sejtek válaszkészségét.
Módszerek: Kísérleteinkben C. acnes tréninget követően Pam3Csk4 indukciót végeztünk HaCaT sejtekben és egészséges humán epidermális keratinocitákban (NHEK). Az ismételt kezelést követően az immun- és gyulladásos folyamatokban bekövetkező változásokat kiválasztott target molekulák mRNS expressziós változásainak követésével vizsgáltuk valós idejű PCR-rel.
Eredmények: Eredményeink azt mutatják, hogy számos immun effektor molekula (pl. TNFalfa, IL-8, IL1β, IL6) mRNS szintű expressziója emelkedett a Pam3Csk4 indukció hatására a C. acnes által tréningelt sejtekben a nem tréningeltekhez viszonyítva, ami a baktérium hatására kialakuló VIM folyamatok létrejöttére utalhat HaCaT sejtekben. NHEK sejtekben érdekes régióspecifikus eltéréseket figyeltünk meg, a VIM folyamatok iránya eltérést mutatott a különböző testtájékokról származó kultúrák esetében. A jelenség okainak feltárása jelenleg folyamatban van.
Következtetés: Összességében eredményeink arra utalnak, hogy VIM folyamatok kialakulása révén bőrünk keratinocitái is emlékeznek az őket érő korábbi inzultusokra. Ilyen folyamatok kiváltására a sejtekkel közvetlen kapcsolatba kerülő mikrobióta tagjai is képesek, ezáltal befolyásolva a kután immunrendszer működését.



